Siin nad on te ees - Päike oma planeetidega. Kuigi mõõtmetelt mõõtmatult väiksemad on nendel  veepiiskadel selle soliidse seltskonnaga midagi ühist - nad nimelt on ümmargused. Kera on universumis universaalne vorm, maailmakeel, milles räägitakse nii siin kui miljardite valgusaastate kaugusel. Tema tekkepõhjus on lihtne - pindpinevus. Vee pinnakiht käitub kui elastne kile ja üritab mateeriatombukesel säilitada väikseim pindala - milleks ongi kera. Need veetilgad siin on küll imepisikesed mahtudes ühe ristiku lehele, kuid igaühe sees neis on tohutu maailm kuhu mahub miljardeid aatomeid elektronidest  rääkimata. Ja kvarke juba ei viitsiks keegi kokkugi lugeda, neid on kõvasti rohkem kui tähti meie galaktikas. Vot milline maailm!